Huisbraak ‘SA se voorste misdaad’ – StatsSA(Foto ter illustrasie: pixabay) Nagenoeg 1,3 miljoen voorvalle van huisbraak het volgens Statistieke Suid-Afrika in die afgelope boekjaar in Suid-Afrika voorgekom, maar net sowat die helfte daarvan is by die polisie aangemeld. StatsSA het Donderdag sy jaarlikse verslag oor slagoffers van misdaad in Pretoria bekend gemaak. Die ondersoek het onder meer bevind dat 5,8% van alle huishoudings in Suid-Afrika slagoffers van ŉ huisbraak was. “Die waarskynlikste slagoffers van ŉ huisbraak was huishoudings waar mans aan die stuur is, huishoudings in metrogebiede, Indiër- of Asiërhuishoudings, wit huishoudings, diegene met ŉ baie hoë óf ŉ baie lae inkomste en huishoudings in die Noord-Kaap, Gauteng en KwaZulu-Natal. “Nagenoeg 48% van voorvalle is by die polisie aangemeld,” het StatsSA bevind. In die 2018-’19-boekjaar is nagenoeg 260 000 huisrooftogte aangemeld en in dié geval was die waarskynlikste slagoffers wit gesinne, of huishoudings waar ŉ jong mens in beheer is. Die algemeenste wapens wat gebruik is, was vuurwapens (54%) en messe (47%). Altesaam 60% van huishoudings (120 000) het een of meer huisrooftog by die polisie aangemeld, hoewel die voorkoms van dié geweldsmisdaad, volgens StatsSA, beduidend hoër is. Sowat 83 000 voorvalle van motordiefstal is volgens die studie aangemeld. Die waarskynlikste slagoffers daarvan was huishoudings met mans in beheer, huishoudings in metrogebiede, wit, jong, bejaarde of hoëinkomstehuishoudings. Nagenoeg 86% van slagoffers het die voorvalle by die polisie aangemeld. Volgens die opname is nagenoeg 12 000 moorde in die betrokke tydperk gepleeg, ŉ beduidende verskil van die polisie se syfer van sowat 32 000. “Die polisie hanteer moorde wat dalk nie aan huishoudings bekend is nie, soos die moorde op hawelose mense, immigrante, tydelike besoekers of bendemoorde,” het StatsSA dié verskil verduidelik. Nagenoeg ŉ halfmiljoen Suid-Afrikaners ouer as 16 was slagoffers van aanranding en net sowat die helfte van voorvalle is by die polisie aangemeld. Die waarskynlikste slagoffers is jonk of manlik. StatsSA sê wat kapings betref, is sowat 32 000 voorvalle aangemeld. Dit sluit vragmotorkapings in. “Nagenoeg 85% van alle kapings is by die polisie aangemeld. Die geraamde aantal kapings wat [volgens die navorsing] by die polisie aangemeld is, is 28 000, terwyl die polisie se syfer 17 000 kapings aandui.” Sowat 1,2 miljoen voorvalle van diefstal van private eiendom is aangeteken en die meeste slagoffers woon in die Wes-Kaap en Gauteng, het die navorsers bevind. Slagoffers is oorwegend manlik, wit, of jong volwassenes. Die syfer stem naastenby ooreen met die polisiestatistieke. Nagenoeg 580 000 voorvalle van straatrooftogte is in die 2018-’19-boekjaar aangemeld en mans was twee keer meer geneig om slagoffers te wees as vroue. Metrogebiede, en veral die Wes-Kaap, het die hoogste aantal voorvalle gehad. Messe en vuurwapens was in dié geval misdadigers se eerste keuse. StatsSA sê Suid-Afrikaners se persepsie van veiligheid is uiters belangrik. “Die verslag dui aan dat die persentasie mense wat veilig gevoel het om deur die dag rond te stap van 79% (2017-’18) na 83% (2018-’19) gestyg het. Diegene wat veilig genoeg gevoel het om snags rond te stap, het toegeneem van 29% (2017-’18) na 35% (2018-’19).” Mans voel veel veiliger as vroue en diegene in landelike gebiede ook meer as inwoners van stedelike en metrogebiede. Sowat 45% van mense in metrogebiede voel snags onveilig.